與柳丞夜話廬山
作者：郭祥正
朝代：宋

paragraphs: 君家廬山下，我昔廬山遊。
蕪陰偶會合，共憶林泉幽。
山腳仙佛居，寶閣連瓊樓。
客子多所至，未足勤吾求。
最愛山北岡，鳥道通巖陬。
其初惠遠輩，遺芳至今留。
嵬峨定心石，欲脫如簪抽。
下視千仞溪，半空五雲浮。
石門扼危磴，天瀑垂還收。
微風仙籟奏，靈草香氣柔。
龍吟萬壑響，桂子落三秋。
安棲雖未能，歷覽稍已周。
一別幾三年，萬事何悠悠。
日月隨轉目，霜雪易滿頭。
饑將無稻糧，寒亦乏衣裘。
雖非聖賢恥，自起妻兒羞。
慨欲攜鋤犁，爲君耕舊丘。
經年飽蔬粟，吾道從休休。